google/wiki40b huggingface dataset:
עבד אל-מונעם אבו בכר

עבד אל-מונעם יוסף אבו בַכּר (בערבית: عبد المنعم يوسف أبو بكر ‏ 1907–1976) היה ארכאולוג מצרי, אגיפטולוג.

הקריירה האקדמית

למד ארכאולוגיה באוניברסיטת קהיר אצל ולדימיר גולנישצ'ב ובשנת 1938 סיים עבודת הדוקטורט באוניברסיטת ברלין. בין השנים 1939-1954 לימד באוניברסיטת אלכסנדריה והחל משנת 1954 באוניברסיטת קהיר, שבה כיהן כדיקן של הפקולטה לאגיפטולוגיה.

ממצאיו הארכאולוגיים

ניהל חפירות בין השנים 1939 ל-1953 בנקרופוליס בגיזה, באזור ממערב לפירמידה הגדולה. חלק גדול מעבודותיו - כולל רישום הממצאים בשטח הנקרופוליס הלכו לאיבוד והיה צורך לשחזרם ולהרחיבם במסגרת הסקר האפיגרפי "אבו בכר", שנקרא על שמו, ושבו השתתף צוות מאוניברסיטת בראון מארצות הברית. 
בשנת 1945 גילה אבו בכר פיר מלא מים בתוך מנהרה קטנה שהייתה חפורה בימי קדם בכיוון צפון-דרום מתחת ל"שביל של חעפרע" שבין הפירמידה של חעפרע בגיזה ובין הספינקס. הוא מצא שם גם מערכת של חדרים. אולם בגלל קשיים טכניים רבים לא יכול היה לחפור במקום ולא פרסם בכתב את תגליתו.
זאהי חוואס ואחרים חפרו שם בשנת 1999 ושוב ב-2008, מצאו שיטות לשאוב את המים מן הפיר ובמה שקראו "הפיר של אוסיריס" גילו סרקופגים, שלדים, כדים וכתובות רבות. 
בין השנים 1960–1965 אבו בכר השתתף בפעילויות הצלת המורשת העתיקה של נוביה עקב עבודות בניית סכר אסוואן.
בשנים 1960-1976 חפר בזווית הצפון מערבית של ה"שדה" ממערב לפירמידה הגדולה, וחקר שורה של קברי מסטבה. 
בין ממצאיו משנת 1963 שלא פורסמו בכתב, ישנם גם 16 פסלים שהתגלו בקבר חפור בתוך סלע.

בין פסלים אלה שהוחזקו במרתף המוזיאון של קהיר והוצגו בפני הקהל הרחב כעבור כ-40 שנה, נמצא גם פסל של פקיד שעורר עניין רב בגלל השוני לעומת דמות הפקיד הידועה ממוזיאון לובר. 
עם תלמידי אבו בכר נמנו לביב חבאשי, גבאללה עלי גבאללה, זאהי חוואס, ג'יל כמיל ואגיפטולוגים אחרים.

הנצחה

הנקרופוליס בגיזה ממערב לפירמידה ו"הסקר האפיגרפי" שנעשה בו נקראים לזכרו - אבו בכר.
מסדר צלב הוורד

מסדר צלב הוורד (בגרמנית: Rosenkreuzer, רוזֶנקרויצֶר) מתואר כאגודת סתרים אשר נוסדה על ידי כריסטיאן רוזנקרויץ במאה ה-15, והייתה מקושרת עם פרוטסטנטיות ולותרניות. הקתולים דחו את המסדר בטענה כי מחזיקים הם מידע שונה מהתפיסה המקובלת באירופה באותה תקופה. מכיוון שחלק מהידע של המסדר נבע מהסופים, נשמר הדבר בסוד במשך 120 שנה עד לאקלים האינטלקטואלי המתאים יותר אשר יהיה עשוי לקבל אותו.
פילוסופים שונים של המאה ה-17 כגון מיכאל מאייר, רוברט פלאד ותומס ווהן, התעניינו בהשקפת העולם על פי מסדר צלב הוורד. על פי ההיסטוריון דייוויד סטיבנסון השפיעה פילוסופיה זו של מסדר צלב הוורד על הקמת מסדר הבונים החופשיים בסקוטלנד.
על פי הסיפור המכונן של המסדר הוא נוסד בשנת 1407 על ידי כריסטיאן רוזנקרויץ, כאשר החליט להעביר את הידע הרב אשר רכש במהלך מסעותיו במזרח התיכון, לקבוצת תלמידים אשר אסף מרחבי אירופה.
תום טיליס

ביוגרפיה

תום טיליס נולד ב-30 באוגוסט 1960 בעיר ג'קסונוויל שבפלורידה. הוא בנם של מרג'י ותומאס ריימונד טיליס. אביו היה סוחר סירות והוא הבן הבכור מבין שישה ילדים ושלוש אחיות מבוגרות. משפחתו עברה דירה בסביבות 20 פעמים כשהיה תלמיד בבית ספר, וטיליס מעולם לא למד בבית הספר ברציפות. הוא התגורר בניו אורלינס שבלואיזיאנה ובנאשוויל שבטנסי, בין השאר. בבית ספר תיכון, טיליס נבחר למשרת נשיא מועצת התלמידים, וסיים את לימודיו התיכוניים כאחד ממצטייני הכיתה. [4] ב-1978, לאחר שסיים את לימודיו בתיכון בגיל 17, טיליס עזב את ביתו כדי להתקבל לעבודה. הוא החל עבוד בעיתון יומי המופץ במטרופולין של שארלוט בשם "The Charlotte Observer" כי הוא וחבריו "לא נועדו ללכת ללמוד במכללה". הוא חזר בסופו של דבר למכללה בצ'טנוגה ורכש תואר ראשון בניהול טכנולוגיה מאוניברסיטת מרילנד בשנת 1997.
טיליס התחיל את הקריירה הפוליטית שלו ב-2002 כאשר היה חבר בעיריית קורנליוס. טיליס התמודד לבית הנבחרים של קרוליינה הצפונית ב-2006. הוא ניצח את ג'ון רודוס, חבר רפובליקני מכהן וניצח בבחירות. הוא נשבע אמונים לבית הנבחרים של קרוליינה הצפונית בינואר 2007 ובשנת 2011 הוא נבחר להיות יושב ראש בית הנבחרים של קרוליינה הצפונית.
לאחר שהבטיח כי הוא יכהן רק ארבעה כהונות (שמונה שנים) בבית הנבחרים, טיליס הודיע ​​כי הוא לא יתמודד מחדש לבית הנבחרים. במקום זאת, הוא בחר להתמודד לסנאט של ארצות הברית בבחירות 2014 כנגד הסנאטורית הדמוקרטית המכהנת, קיי האגן. רפובליקנים בכירים תמכו במועמדותו של טיליס, ביניהם מושל פלורידה לשעבר ג'ב בוש, מושל קרוליינה הצפונית לשעבר פט מקרורי ומושל מסצ'וסטס לשעבר מיט רומני.
בבחירות המקדימות הרפובליקניות ב-6 במאי 2014, טיליס זכה במועמדות הרפובליקנית לסנאט של ארצות הברית מטעם קרוליינה הצפונית.
טיליס זכה בבחירות לסנאט מטעם קרוליינה הצפונית ב-4 בנובמבר 2014 כאשר הוא מביס את הסנאטורית המכהנת, קיי הייגן. טיליס זכה ב-1,423,259 קולות, שהם 48.8% אחוז מכלל הקולות. זהו הניצחון הנמוך ביותר מבחינת אחוזים בהיסטוריה של צפון קרוליינה עברו מועמד לסנאט.
טיליס נשוי לסוזן ולהם שני ילדים- ריאן ולינדזי.
שונסי ברבר

ביוגרפיה

ברבר נולד בלאס קרוסס שבניו מקסיקו וגדל בעיר זו ובטורונטו שבקנדה. הוא החל להתחרות בקפיצה במוט כנער, וזכה במדליית ארד באליפות העולם באתלטיקה לנוער שנערכה בברצלונה ב-2012.
בשנת 2013 השתתף באליפות העולם שנערכה במוסקבה, אך לא העפיל לשלב הגמר. באוניברסיאדת קאזאן שנערכה באותה שנה סיים במקום ה-11, וכן זכה במדליית זהב במשחקים הפאן-אמריקאיים לנוער שנערכו במדיין ובמדליית כסף במשחקים הפרנקופוניים שנערכו בניס. ב-2014 זכה במדליית ארד במשחקי חבר העמים הבריטי שנערכו בגלאזגו.
במשחקים הפאן-אמריקאיים שנערכו בטורונטו ב-2015 זכה במדליית הזהב והשווה את שיא המשחקים שקבע הקופץ הקובני לאסרו בורחס ארבע שנים קודם לכן - 5.80 מטר. ב-25 ביולי אותה שנה קבע את שיאו האישי, שמהווה גם שיא לאומי קנדי - 5.93 מטר. חודש לאחר מכן רשם את הישג השיא שלו כשהוכתר כאלוף העולם באליפות העולם בבייג'ינג לאחר שקפץ לגובה של 5.90 לפני אלוף העולם היוצא רפאל הולצדפה מגרמניה (5.90 מטר) ושלושה קופצים שזכו במדליית ארד רנו לאבילני מצרפת, פאוול וויצ'כובסקי ופיוטר ליסק מפולין (5.80 מטר).
בינואר 2016 עבר גובה של 6.00 מטר בתחרות באולם שנערכה ברינו.
באפריל 2017 יצא מהארון והצהיר כי הוא הומו בפוסט בפייסבוק.
ציפקה אפרת

ציפורה אפרת (27 בספטמבר 1914 - 3 במאי 2012) הייתה חברת השומר הצעיר בקן וילנה וחברת ההנהגה הראשית, לאחר עלייתה לארץ ישראל הייתה ממעצבי מערכת החינוך במוסד החינוכי הרי אפרים, חברת קיבוץ עין השופט.

קורות חייה

אפרת נולדה ב-27 בספטמבר 1914 בווילנה לניסן ורבקה וולק. ב-1923 בהיותה בת תשע, הצטרפה לקן השומר הצעיר ובגיל 15 נהפכה מדריכה ולאחר מכן ראש גדוד. בין חניכיה היו אבא קובנר. בשנת 1931 הייתה ראש קן וילנה, שאז מנה 1,200 חניכים. באותה שנה גם סיימה את לימודיה בגימנסיית תרבות.
כהכנה לחיים בארץ ישראל, השתלמה בצבעות. אביה רצה שתמשיך בלימודים גבוהים, ואף גרם לבית ספר לרפואה בבריסל לקבל אותה כסטודנטית, אך ציפקה לא הייתה מוכנה לעזוב את התנועה. באמצע שנת 1933 יצאה להכשרה, שם גייסו אותה בשנת 1934 להנהגה הראשית בוורשה.
ב-27 בספטמבר 1936, יום הולדתה ה-22, הגיעה ציפקה עם בן זוגה אהרן אפרת לארץ ישראל, לקיבוץ "אמריקה בניר" חדרה, שהיה אחר כך לקיבוץ עין השופט. משפחתה של ציפקה נרצחה בפונאר.
ב-1943 התגייסה לטפל בילדי טהרן ודאגה לחלקם בין הקיבוצים. בין 1944 ל-1947 הייתה מחנכת של חברת הנוער הישראלית הראשונה - נערים שהתגייסו לפלמ"ח, לחמו במלחמת השחרור ולימים הקימו את קיבוץ הראל. ב-1951 לאחר השתלמות של שנתיים בסמינר הקיבוצים בתל אביב החלה ציפקה את תפקידה בחינוך והוראה במוסד החינוכי הרי אפרים, תפקיד שהמשיכה בו עשרות שנים. מ-1985 ועד שנת 2011 עבדה במטבח בקיבוץ עין השופט.
ציפקה נפטרה בקיבוץ עין השופט ב-3 במאי 2012.
.bf

.bf היא הסיומת הלאומית (ccTLDs - Country Code Top Level Domains) של שמות המתחם (domain name) של אתרי אינטרנט הרשומים בבורקינה פאסו.
קולוסיאום (דיסקוטק)

היסטוריה

המבנה העגול בו שכן הדיסקוטק נבנה ב-1975 על ידי האדריכל יעקב רכטר כחלק מכיכר אתרים, ובתחילה שימש כחנות כלבו שהייתה סניף של כלבו שלום. ב-1982 רכש את המקום איש העסקים סמי הירש והקים בו את דיסקוטק הקולוסיאום, כשאת עיצוב הפנים שהיה חדשני לאותה העת, תכנן האדריכל ישראל גודוביץ. באירוע הפתיחה הופיעה הזמרת גרייס ג'ונס, והעיצוב היה חדשני, כולל ריפוד בצבע כסף, מגלשה שחיברה בין קומות המועדון וקרני לייזר מהראשונות בישראל. המועדון יצר תפנית אדירה באותה תקופה בכל הקשור למועדוני לילה בישראל. כך תיאר כתב מעריב עמוס לבב את חוויותיו מערב הפתיחה: 
תמורת 700 שקלים סמליים נכנס הזוג הכפרי לקולוסיאום. מכת רעש אדירה קידמה את פניהם. מאות אנשים קפצו וכרכרו על רחבת הריקודים. עשן לבן היתמר אל על. זרקורים בשלל צבעים הבליחו בעלטה. על מושבים בצבע כסף התפרקדו זוגות־זוגות וניהלו שיחה מוזרה. שפתיהם נעו, אך קולם לא נשמע. רק רעש אדיר בקע מהרמקולים הענקיים
המועדון זכה להצלחה רבה בשנות ה-80, גם בתקופה שבה כיכר אתרים עצמה הפכה לפיל לבן. התקליטן הקבוע היה אהרון קפלן ומלבד זאת נערכו במקום הופעות של זמרים רבים מישראל ומחו"ל, בהם גרייס ג'ונס, גלוריה גיינור, יהודית רביץ, ריקי גל ובנזין. כן צולמו בו קטעי קישור לתוכנית המוזיקה "להיט בראש" ששודרה בערוץ הראשון. בסוף שנות ה-80 החל לדעוך המועדון, וב-1999 נסגר ונותר נטוש שנים רבות. 
המוניטין שיצא לדיסקוטק בשנות ה-80 הביא את בית המשפט המחוזי בפתח תקווה לפסוק בשנת 2008, לבקשת הבעלים החדשים של המקום, כי מועדון בשם זה באילת לא יוכל להשתמש בשם, מחשש לגניבת עין. בשירם של הבליינים "הכל יכול" מ-2003 מוזכר הדיסקוטק בתקופת תהילתו ("ב-85' קוליסיאום היה חזק").
בשנת 2006 רכש את המקום היזם חיים פנחס, שערך בו שיפוץ נרחב בהשקעה המוערכת בכ-12 מיליון ש"ח, וב-2008 פתח בו מועדון חברים בשם זהה. המועדון במתכונתו החדשה לא הצליח, נקלע לקשיים כספיים ומונה לו מפרק. ב-2011 נמכר המועדון לקובי מזרחי, בעליו של מועדון החשפנות "גוגו גירלס". לאחר שיפוץ שעלה כ-3 מיליון שקלים נפתח המקום בסופו של דבר באפריל 2012 כמועדון חשפנות "פוסיקט" שהעתיק את משכנו למקום מנמל תל אביב.
משפחה פלוס

מבנה התוכנית

התוכנית עוסקת בכל מה שמעסיק הורים שהקימו משפחה טעונה על שאלות ותהיות ההורים, מה נכון ומה לא נכון, איך ראוי לגדל את ילדיהם, וגם מה עושים כשלא ממש יודעים מה לעשות.

היסטוריה

לפני עליית התוכנית שודרה תוכנית שבועית בערוץ עשר בשם "משפחה שכזאת" שעסקה גם בענייני משפחה. את התוכנית הנחו מיכל ינאי ונתי קלוגר.
בעקבות מיזוג רשת וערוץ עשר הוחלט להחליף את התוכנית "משפחה שכזאת" ב"משפחה פלוס" כאשר אותה תנחה מיכל ינאי לבדה ותצולם באותם אולפנים.
התוכנית משודרת החל מינואר 2019 בערוץ 13.
שאקוהאצ'י

השאקוהאצ'י (מיפנית; מבוטא שאקו-האצ'י) הוא כלי-נשיפה עשוי עץ במבוק, המוחזק במאונך בדומה לחלילית, במקום להיות מוחזק באלכסון כמו רוב החלילים המערביים המוכרים. חלילי השאקוהאצ'י שימשו לרוב את הנזירים מכת הפוקה שבשבט הזן הבודהיסטי כדי לתרגל את הסוזאן (מדיטצית נשיפה של שבט הזן הבודהיסטי).
תהליך איזותרמי

תהליך איזותרמי הוא תהליך תרמודינמי שבו הטמפרטורה של המערכת היא קבועה. מקור השם בלטינית: "איזו" - קבוע, "תרמי" - חום. המסלול אותו עוברת המערכת במהלך התהליך (לדוגמה אוסף הנקודות במישור PV בהן עברה המערכת) מכונה איזותרמה.
תהליכים איזותרמיים עשויים להתרחש בדרך כלל כאשר המערכת היא במגע עם מאגר חום והתהליך מתרחש לאט מספיק (באופן קוואזי-סטטי) כך שהמערכת שומרת על הטמפרטורה על ידי החלפת חום עם המאגר. 
לדוגמה, בגז אידיאלי, הטמפרטורה תלויה רק באנרגיה הפנימית , שהיא פונקציה של האנרגיה הקינטית בהתאם להתפלגות בולצמן. אם האנרגיה הפנימית קבועה, גם הטמפרטורה  קבועה. כאשר מספר המולים,  הוא קבוע, אז .
לפי חוק הגזים האידיאליים זה מחייב , כלומר  כפונקציה של  הוא היפרבולה.
מתתיהו סלומון

הרב מתתיהו חיים סלומון הוא רב, מרצה ומשגיח רוחני אנגלי-אמריקאי. משגיח ישיבת גייטסהד במשך למעלה מ-30 שנה ומשגיח ישיבת לייקווד. מרבניה הבכירים של היהדות החרדית בארצות הברית.

ביוגרפיה

נולד בגייטסהד שבאנגליה לעטל ולר' יעקב סלומון, למד בישיבה ובכולל אברכים בלונדון, והוא רואה ברבי אליהו לופיאן את רבו העיקרי, אף שלמד אצלו במשך פחות משנה. נישא למרים פאלק (נפטרה בדצמבר 2016), והוא גיסו של הרב פסח אליהו פאלק.
בראשית שנות ה-60 של המאה ה-20 התמנה כמשגיח בישיבת גייטסהד תחת הרב משה שוואב ובהמשך החליף אותו כמשגיח הבכיר בישיבה. הוא החזיק במשרה זו למעלה מ-30 שנה ובאביב 1998 התמנה כמשגיח ישיבת לייקווד בארצות הברית. החליף אותו בתפקידו בגייטסהד, הרב מרדכי יוסף קרנובסקי.
חלק משיחותיו המוסריות נערכו ונדפסו בספרים בשם מתנת חיים.
יועץ תקשורת

יועץ תקשורת (באנגלית: Communications Consultant) הוא קיצור למונח "יועץ מערכות תקשורת". תפקידו של יועץ התקשורת לייעץ ולתכנן לחברות או גופים ציבוריים בנושא פיתוח מערכות תקשורת הדיבור והמחשבים, מערכות השליטה והבקרה ומערכות המולטי-מדיה בחברה.
בשנים האחרונות קיבל הביטוי "יועץ תקשורת" משמעות נוספת שמקורו ב-"Media Consultant" ובכך הפך הביטוי "יועץ תקשורת" כשם נרדף לאיש יחסי ציבור.
לעיתים יעשה בידול בין המושגים כאשר יועץ התקשורת אינו פועל ישירות מול העיתונות אלא מייעץ ללקוחותיו בכל נושאי תקשורת המילולית (ורבלית - verbal) פנים וחוץ ארגונית וכיצד לנהוג מול אמצעי המדיה השונים.

יועצי תקשורת בישראל

בישראל פועלים כמה מאות יועצי תקשורת, אם במשרדים גדולים ואם כעצמאיים, המספקים שירותים לממשלה, חברות מסחריות ואף לאנשים פרטיים וחלקם מאוגדים ב"אימ"ת" - ארגון יועצי מערכות תקשורת. זהו הארגון המקצועי של יועצי מערכות התקשורת בישראל.

יועצי תקשורת במערכת הפוליטית בישראל

שילובם של יועצי תקשורת במערכת הפוליטית הישראלית הוא חלק מתהליך כלל עולמי המבטא מעבר מפוליטיקה של מרכזי מפלגות לפוליטיקה שבה המועמד ותדמיתו עומדים במרכז המערכת הפוליטית. השינוי הזה, שהכתיב את אופיו של הקמפיין המודרני, יצר טכניקות חדשות בקשר עם הבוחרים, המתמקדות בשימוש בכלי התקשורת: בניית תדמיתו של המועמד, יצירת סדר יום תקשורתי, הפקת אירועי תקשורת ותדרוך הפוליטיקאי בידי מקצוענים המתמחים בחוקי המשחק הפוליטי החדש.
העובדה כי הייעוץ הפוליטי הפך למקצוע קבוע, המשרת את הפוליטיקאים במשך כל ימות השנה, מלמדת לכאורה כי השפעתם על הפוליטיקאים ועל המערכת הפוליטית בישראל מכרעת. עם זאת, במציאות הישראלית אפשר למצוא במחקרים ראיות לכך שישנה הפרזה בהערכת חלקם של היועצים בקמפיינים. למשל, יועץ התקשורת אייל ארד שניצח עם בנימין נתניהו ב–1996 הפסיד עם יצחק מרדכי ב–1999. ראובן אדלר, אייל ארד וליאור חורב הובילו בבחירות 2006 את אריאל שרון, מועמד קדימה, ל–45 מנדטים בסקרים. במהלך הקמפיין לקה שרון באירוע מוחי שהביא להחלפתו באהוד אולמרט. הירידה בסקרים נמשכה עד ליום הבחירות ואולמרט זכה לבסוף ב–29 מנדטים. מדוגמאות אלו ניתן ללמוד כי היות שכיום כל המועמדים והמפלגות משתמשים ביועצים בכירים, לעיתים אותם יועצים ממש שמייעצים למפלגות שונות במערכות בחירות שונות, הכריזמה והמעמד של המועמדים עצמם משפיעים לפחות כמו הייעוץ התקשורתי עצמו, אם לא יותר.
Don't Bother Me

השיר

האריסון העיד בשנת 1980 כי זהו השיר הראשון שכתב, וכי הוא נכתב בעודו שוכב חולה במיטה בבית מלון בבורנמות', במסגרת סיבוב הופעות של הלהקה בקיץ 1963. האריסון סיפר כי כתב את השיר כ"תרגיל", וכי הוא לא מגדיר אותו כשיר מוצלח - אך בזכותו הוא המשיך לכתוב עוד שירים. האריסון לא הכליל את השיר ברשימת יצירותיו בספרו האוטוביוגרפי "I Me Mine", והביטלס מעולם לא ביצעו את השיר בהופעותיהם. 
האריסון קיבל קרדיט על שני שירים מוקדמים יותר שהוקלטו על ידי הביטלס, אך לא פורסמו באופן רשמי על ידי הלהקה עד להופעתם באנתולוגיית הלהקה "Anthology 1" בשנת 1995 - "In Spite of All the Danger" (מקרטני/האריסון) ו-"Cry for a Shadow" (האריסון/לנון). כיוון שהראשון הוא שיר שנכתב על ידי מקרטני באופן בלעדי (האריסון קיבל בו קרדיט כיוון שניגן בו סולו גיטרה) והשני הוא פסטיש אינסטרומנטלי של סגנון להקת הצלליות, השיר Don't Bother Me נחשב כשיר הראשון של האריסון. 
האלבום הבא של הביטלס בו הופיע שיר מאת האריסון הוא אלבומם החמישי Help!, שיצא בשנת 1965. האלבום כלל את שיריו של האריסון "I Need You" ו-"You Like Me Too Much". 
השיר הופיע בסרט הקולנוע "לילה של יום מפרך" של הביטלס, בסצנה בה חברי הלהקה רוקדים במועדון לילה, ובמקביל סבו של מקרטני עוסק בהימורים. בקרדיטים בסיום הסרט, מוצג השיר בטעות כשירם של לנון ומקרטני.
אסף שור

אסף שוּר (נולד בירושלים ב־1976) הוא סופר, מתרגם ומבקר ספרות ישראלי.

ביוגרפיה

שור למד תיאטרון ופילוסופיה (באוניברסיטה העברית ובאוניברסיטת תל אביב). בנוסף למד טיפול התנהגותי בכלבים, מתאמן ומאמן באמנות הלחימה וו-ווי גונג-פו. שימש כמבקר הספרות של "העיר" ומגיה בעיתון, וכן מבקר ספרים עבור המגזין "7 לילות" של עיתון ידיעות אחרונות. לימד כתיבה בבית הספר קמרה אובסקורה - בית הספר לאמנות.
שור זכה בפרס ברנשטיין לשנת 2009 על ספרו "עמרם", ופרס ראש הממשלה לסופרים עבריים לשנת התשס"ט. היה מועמד סופי לפרס רוהר לספרות יהודית בשנת 2013.
שור נשוי וגר במושב ליד רחובות.
גבעת ח"ן

היסטוריה

היישוב הקרוי על-שמו של חיים נחמן ביאליק, הוקם בחג הסוכות, ב-15 באוקטובר 1933, בידי 41 משפחות עולים ותיקים מליטא, פולין ורוסיה, וזאת כחלק מהתיישבות האלף. מאוחר יותר הגיעו גם עולים מגרמניה. היישוב נועד להגנה על רעננה מדרום מפני תושבי אבו כישכ, ובתי המתיישבים הוקמו מבטון מזוין. עוד הוקמו במקום בניין בן שתי קומות המשמש כמזכירות היישוב ומגדל מים ועליו זרקור איתות. בעת המאורעות שימש הזרקור כתחנת איתות בין רעננה ופתח תקווה. בשנים 1945–1947 היה מושב לבסיס לפעולות הפלמ"ח ולנקודות קליטה למעפילים אשר ספינותיהם נחתו בחופי השרון. ביישוב פעלה תחנת השידור של תנועת המרי העברי.

כלכלה

בשנותיו הראשונות של היישוב ענפי החקלאות העיקריים שלו היו רפתות לולים וירקות. בשנות ה-50 של המאה ה-20 החל להתפתח ביישוב ענף הפרדסנות במקביל להתפרקות הרפתות. כיום עדיין שומר המושב על צביונו החקלאי וענפי החקלאות העיקריים בו הם ירקות, תות שדה, לול, פרחים, פרדסים, כבשים ודבורים.
אמנה (הסכם)

אמנה היא הסכם שנעשה במסגרת המשפט הבינלאומי הפומבי, שעליו חתומים מדינות וארגונים בינלאומיים.
האמנה מחייבת רק את המדינות והארגונים שאשררו אותה, כלומר הכניסו אותה כחלק מהחקיקה הפנימית שלהם. מדינות שחתמו על האמנה אבל לא אשררו אותה (כמו למשל ארצות הברית ביחס לאמנת קיוטו) לא מחויבות לאמנה.

יסודות האמנה

אמנה היא למעשה החוזה, היינו, קשר משפטי הנוצר בין שני צדדים ונובע מהסכמה ביניהם, אולם במשפט הבינלאומי מדינה יכולה לקבל על עצמה התחייבות גם באופן חד צדדי כתוצאה מפעולותיה או הכרזה של המדינה המקבלת אופי מחייב.
דוגמה למקרה כזה הוא המקרה הנדון בפסק דין גרינלנד המזרחית משנת 1933. באותו מקרה מדובר היה בסכסוך בין נורווגיה לדנמרק בעניין השליטה בשטח. נורווגיה התנגדה לסמכות בית הדין להכריע בסכסוך, אולם דנמרק טענה שבשנת 1919 הצהיר שר החוץ הנורווגי כי נורווגיה תסכים לבוררות בעניין זה ובעקבות זה קבע בית המשפט שהמדינה קיבלה התחייבות חד צדדית לקבל על עצמה את החלטות בית הדין.

תחולת אמנה

אמנה בינלאומית חלה בין מדינות ואינה חלה על אנשים פרטיים, אולם ייתכן מצב שבו האמנה תחול גם על ארגונים שונים, כך למשל אמנת וינה 1986 חלה הן על מוסדות של המשפט הבינלאומי והן על מדינות.
סעיף 6 לאמנת וינה 1969 קובע כי כל מדינה מוסמכת לכרות אמנה. כלל זה נובע מעיקרון הריבונות של מדינה.

חובת כתב

אמנת וינה אינה חלה על אמנות בעל פה אולם אין כל חובה שהאמנה תהיה בכתב, וייתכן שיהיה תוקף משפטי גם לאמנה שנכתבה בעל פה (ראו לעיל פסק דין גרינלנד המזרחית).

בטלות אמנה

סעיף 53 לאמנת וינה קובע כי אמנה בטלה מעיקרה אם בשעת כריתתה היא עומדת בסתירה לכלל בל יעבור (יוס קוגנס Jus Cogens) של המשפט הבינלאומי".
דוגמה לכללים אלה: איסור עבדות, איסור אפליה גזעית, איסור השמדת עם, איסור מלחמה.
בפסק דין בעניין נמיביה קובע בית הדין הבינלאומי כי לכל עם יש זכות להגדרה עצמית ואמנה בינלאומית אינה יכולה לשלול זכות זו.

המשא ומתן

אין הגבלה במשפט הבינלאומי בדבר המשתתפים באמנה, אולם כעיקרון מדובר בראש מדינה, ראש ממשלה או שר חוץ, ראשי נציגות דיפלומטית (קונסולים מכוח תפקידם לכרות אמנה) או נציגים של ועדות בינ"ל המתכנסים בצורה מוגדרת לצורך כריתת אמנה. כל אדם אחר זקוק לייפוי כוח על מנת להשתתף במשא ומתן לכריתת אמנה.
משא ומתן אינו יוצר זכויות ולא התחייבויות.

החתימה

כאשר המדינות שניהלו את המשא ומתן מסיימות את דיוניהן הן חותמות על המסמך. החתימה מסמנת את סיום כתיבת ההסכם, ואת ההסכמה למסמך. אין משמעות הדבר שהמסמך נכנס לתוקף. האמנה לא יכולה לחייב את המדינות, בטרם תאשררנה את האמנה. החתימה היא רק ביטוי פורמלי טקסי המאמת את הסכמת המדינה. אולם לחתימה יש משמעות כיוון שעל פי אמנת וינה, מרגע שמדינה חתמה על אמנה היא מחויבת להימנע מפעולות שיש בהן כדי להכשיל את מטרת האמנה.
על פי סעיף 12 לאמנת וינה ייתכן מצב שבו החתימה כשלעצמה (בלי אשרור) יכולה לחייב את המדינה, וזאת רק אם לשון האמנה מלמד שהכוונה הייתה להסתפק בחתימה בלי אשרור.
כמו בכל חוזה, כך גם סעיף 52 לאמנת וינה קובע כי אמנה שנחתמה כתוצאה משימוש בכוח או באיומים היא אמנה בטלה, כאשר סעיף 75 קובע חריג לסעיף 52 - ההסכמים שנחתמו בסיום מלחמת העולם השנייה אינם בטלים.

אשרור

אשרור הוא השלב הסופי המשלים את כריתת האמנה וקובע את מועד כניסתה לתוקף. כך לדוגמה אמנת וינה קבעה כי נדרש אשרור של 35 מדינות ועל כן האמנה נכנסה לתוקף רק בשנת 1985.מומו הוא אוהב סקס
ויליאם בולדווין

שנותיו המוקדמות

בולדווין נולד בניו יורק לאב אשר היה מורה בתיכון ומאמן פוטבול. לויליאם שני אחים גדולים, אלק בולדווין ודניאל בולדווין, ואח קטן יותר בשם סטיבן אשר כולם שחקנים במקצועם. בולדווין סיים את לימודיו האקדמאיים והשלים תואר במדעי המדינה.

קריירה

לפני תחילת קריירת המשחק שלו דיגמן בולדווין עבור קלווין קליין. בשנת 1989 שיחק בסרט נולד בארבעה ביולי לצדו של טום קרוז. ב-1990 שיחק בסרט "קו הדממה" לצד ג'וליה רוברטס וקווין בייקון. שנה לאחר מכן שיחק במלכודת אש וב-1995 כיכב בסרט משחק הוגן לצד סינדי קרופורד. בנוסף שיחק בסרטים "סליבר" ו"וירוס".
בתחילת שנות האלפיים השתתף במספר סרטים וסדרות ובשנת 2005 שיחק בסרט חיים בין השורות. בשנים 2007–2009 שיחק בסדרה של רשת ABC "כסף, דארלינג".
ב-2010 שיחק את תפקידו של ויליאם ואן דר וודסן בסדרה אחת שיודעת. באותה שנה גם שיחק בסדרה "הורים במשרה מלאה". ביולי 2011 ביצע הופעת אורח בסדרה הוואי חמש-אפס. במרץ 2012 התארח בולדווין בסדרה רוק 30 ולאחר מכן התארח גם בסדרה גברים בעבודה. בנוסף, בימים אלה מדגמן בולדווין לחברת "Sacoor Brothers".

חיים אישיים

ב-1995 נישא בולדווין לזמרת צ'יינה פיליפס ולזוג נולדו שלושה ילדים: ג'יימסון (נולד ב-2000), ואנס (נולד ב-2002) וברוק (נולדה ב-2004).
מרטין פוליאקוף

סר מרטין פוליאקוף (אנגלית: Martyn Poliakoff; ‏נולד ב־16 בדצמבר 1947) הוא כימאי יהודי בריטי, פרופסור לכימיה באוניברסיטת נוטינגהאם. עוסק בהנגשת המדע לציבור ובכימיה ירוקה.

חייו

פוליאקוף סיים תואר ראשון בשנת 1969 בקיימברידג' ודוקטורט ב-1973. נושא עבודתו היא "Matrix Isolation of Large Molecules", בהנחיית פרופסור ג'יי ג'יי טרנר. בשנת 1991 מונה לפרופסור בכימיה באוניברסיטת נוטינגהאם. הוא פרופסור של כבוד באוניברסיטת מוסקבה.
הוא יזם ושימש כקריין בסדרה של 118 קטעי וידאו הנקראים "The Periodic Table of Videos" שמטרתם ללמד את הציבור את 118 היסודות בטבלה המחזורית. הפרויקט התרחב ועכשיו כולל גם מולקולות ונושאים כימיקליים שונים.
פוליאקוף הוא עמית בחברה המלכותית. בשנת 2008 התמנה למפקד במסדר האימפריה הבריטית בזכות תרומתו למדע.
הוא נשוי ואב לשני ילדים. אחיו סטיבן פוליאקוף הוא מחזאי ובמאי בריטי נודע.
פוליאקוף קיבל את תואר הכבוד סר בשנת 2015 עבור שירותיו במדעי הכימיה.
דן פתיר

נעוריו

דן פתיר נולד בתל מונד לחלוצים שעלו ממזרח אירופה והיו ממייסדי היישוב. ב-1947 עבר לתל אביב, שם סיים כעבור שנה את תיכון עירוני א'. במלחמת העצמאות לא גויס לצה"ל מסיבות בריאותיות. למד באוניברסיטה העברית לתואר ראשון במדע המדינה והיסטוריה בשנים 1949–1952 ובאוניברסיטת הווארד בוושינגטון לתואר שני בלימודי אפריקה ומדינות מתפתחות בשנים 1965–1968.

קריירה

עוד כתלמיד תיכון כתב עבור העיתון "דבר" בתחום הספורט. במהלך לימודיו האקדמיים הצטרף למערכת העיתון. במרוצת השנים עסק במגוון של תפקידים: כתב ועורך ספורט, כתב לענייני צבא וביטחון, כתב לענייני מפלגות. בשנים 1956–1961 עבד בלונדון כשדר, מפיק, עורך וכתב ב-BBC, ובד בבד היה שליח העיתון בעיר. בשנות השבעים עבד גם בגלי צה"ל כפרשן מדיני.
בשנים 1964–1969 שהה בוושינגטון, שם, מטעם השגרירות הישראלית, עסק בתקשורת, בתיאום ובהסברה בארצות הברית.

פעילות מדינית

בשנת 1974 מונה ליועץ התקשורת של ראש הממשלה יצחק רבין, תפקיד שמילא עד תום כהונתו של זה האחרון. במהלך שנים אלו השתתף בין השאר בצוות המשא ומתן עם מזכיר המדינה האמריקאי הנרי קיסינג'ר, משא ומתן שהוביל להסכם הביניים].
לאחר הבחירות לכנסת התשיעית, שבהן זכה הליכוד, התבקש על ידי מנחם בגין להמשיך בתפקידו. תחת בגין היה אחראי בין השאר למערך התקשורת וההסברה בביקורי אנואר סאדאת בישראל (1977, 1979) וכן היה חבר משלחת ישראל למשא ומתן הישראלי-מצרי בקמפ דייוויד (1978) ולחתימת הסכם השלום בוושינגטון (1979) ובצוותו של ראש הממשלה מנחם בגין לשיחות השלום עם מצרים בוושינגטון, בקהיר, באיסמעיליה ובאסואן (1980-1977). כן היה יועצו התקשורתי של ראש ממשלת ג'מייקה אדוארד סיאגה.

פעילות אקדמית

בין השנים 1981–1986 שהה בוושינגטון כעמית-מחקר במרכז למחקרים אסטרטגיים ובינלאומיים של אוניברסיטת ג'ורג'טאון, ובמכון ליוזמה אמריקנית. ב-1986 חזר לישראל כדי להקים את פורום ג'ין קירקפטריק למנהיגות ולמדיניות ציבור ליד אוניברסיטת תל אביב, וכיהן כמנהלו עד שנת 1991.

פעילות ציבורית

פתיר עסק רבות בתחום הציבורי של התקשורת הישראלית. בין התפקידים שמילא: יושב ראש האיגוד הארצי של עיתונאי ישראל (1975-1974), חבר דירקטוריון הרשות השנייה לטלוויזיה ולרדיו (1999-1991) וחבר במליאת רשות השידור (2010-2008). בפעילותו בתחום הציבורי עסק בסוגיות המסחור של ערוצי הטלוויזיה ובבקרה על תכנים.
מ-2000 עד 2006 היה סגן נשיא "יוזמות קרן אברהם", ארגון אמריקאי ישראלי, שקידם שיתוף פעולה וסגירת פערים בין יהודים לערביי ישראל ובהמשך יועץ בכיר בארגון עד שנת 2008.

קריקטורות

פתיר נחשב למומחה לקריקטורות ישראליות בפרט ובינלאומיות בכלל, תחום שבו הוא עוסק שנים רבות במחקר ובמעקב. כמומחה לתחום, אצר בין השנים 1994 - 2011 תשע עשרה תערוכות לאמנות הקריקטורה בישראל ומחוצה לה. בשנים 2004 – 2007 כיהן כיושב ראש ועדת ההיגוי להקמת המוזיאון הישראלי לקריקטורה וקומיקס בחולון, היחיד מסוגו בישראל. בשנת 2014 זכה בפרס עיפרון הזהב.
She's Not Just a Pretty Face

רקע וכתיבה

בדומה ל-"Whose Bed Have Your Boots Been Under?" ו-"The Woman in Me (Needs the Man in You)" השיר נכתב, הולחן והופק על ידי שאניה טוויין ורוברט "מאט". השיר הוא שיר בסגנון הקאנטרי-פופ, המשלב בתוכו גם את סגנון מוזיקת העולם.
בשנת 2004, הוציאה טוויין את אלבום הווידאו Up! Close and Personal, בו נכלל השיר.

וידאו קליפ

הווידאו קליפ המלא שיצא עבור השיר צולם ב-27 ביולי 2003, ונכלל באלבום הווידאו Up! Live in Chicago, שיצא בסמוך לכך. בקליפ ניתן לראות את טוויין, כשהיא שרה את השיר במהלך הופעה, ביחד עם הקהל.
נכון ל-3 בספטמבר 2019, מונה הצפיות של הקליפ עומד על כ-5 מיליון צפיות.